## Mazón: “175 comissions falleres han rebut en temps rècord prop de 2 milions d’euros per a afavorir la recuperació social en 77 municipis”

*** Assenyala que s’han presentat 319 sol·licituds a esta línia d’ajudes dirigida a donar suport a activitats falleres amb un màxim de 12.000 euros per comissió, “de les quals ja se n’han pagat el 55 % i la resta es resoldran en els pròxims dies”
* Avança que la Generalitat publicarà prompte una resolució ampliativa d’estes ajudes perquè “55 comissions falleres més puguen optar a estes subvencions” que no estaven en la relació inicial
* Enaltix els casals fallers com a “espais imprescindibles en la reconstrucció per fomentar la convivència entre els ciutadans i contribuir a la difusió i protecció de les nostres festes, tradicions i senyes d’identitat”**

**València.**

El president de la Generalitat, Carlos Mazón, ha subratllat que “175 comissions falleres han rebut en temps rècord prop de 2 milions d’euros per a afavorir la recuperació social dels municipis valencians afectats per les riuades durant les Falles”.

El cap del Consell ha fet un balanç del paquet d’ajudes dotat amb 5 milions d’euros dirigit a les comissions falleres en 77 poblacions valencianes per a finançar l’organització d’activitats culturals i socials no lucratives entre l’1 i el 19 de març de 2025 vinculades a les festes de Sant Josep.

En este sentit, ha assenyalat que la Generalitat ha rebut un total de 319 sol·licituds, de les quals ja se n’han pagat el 55 % per un import d’1.957.350,87 euros, al mateix temps que ha indicat que les 144 sol·licituds restants “es resoldran en els pròxims dies”.

Mazón ha realçat esta línia d’ajudes “directes, àgils i sense burocràcia” posada en marxa des del passat 27 de febrer i el termini de presentació de les quals va finalitzar el passat 12 de març en la qual cada comissió fallera ha rebut un màxim de 12.000 euros per a l’organització d’accions en matèria social i cultural d’estes entitats.

Així mateix, Mazón ha avançat que la Generalitat “publicarà en breu” una resolució ampliativa d’estes ajudes perquè “55 comissions falleres més puguen optar a estes subvencions que no estaven en la relació inicial”, de manera que s’augmentarà la concessió actual d’ajudes en 660.000 euros més.

El president ha destacat el compromís del Consell amb les Falles i ha enaltit els casals fallers com a “espais imprescindibles en la reconstrucció per fomentar la convivència entre els ciutadans i contribuir a la difusió i protecció de les nostres festes, tradicions i senyes d’identitat”.

Al respecte, ha remarcat que l’agilitat en la tramitació d’estes ajudes, en la qual només era necessària la presentació d’una declaració responsable, ha fomentat la celebració d’activitats falleres per a milers de famílies, contribuint d’esta manera “a la recuperació emocional, cultural i tradicional, així com econòmica i social”.

Entre les actuacions que s’han pogut finançar gràcies a la línia d’ajudes per a les comissions falleres damnificades per les inundacions destaquen el lloguer, muntatge i desmuntatge de carpes; espectacles pirotècnics; activitats infantils; espectacles musicals; bandes de música i adorns florals.

Així mateix, també s’han subvencionat els gastos en adquisició de xocolate i bunyols, ingredients per a elaboració de paelles, begudes per a refrigeris i postres típiques valencianes, tenint en compte que podran justificar-se com a gastos de restauració el 30 % de l’import concedit, i que queden excloses en tot cas les begudes alcohòliques.

A esta línia s’han pogut acollir comissions falleres d’Alaquàs, Albal, Albalat de la Ribera, Alberic, Alborache, Alcàsser, Aldaia, Alfafar, Alfarb, Algemesí, Alginet, Almussafes, Alzira, Benaguasil, Benetússer, Benicull de Xúquer, Benifaió, Benimodo, Beniparrell, Bétera, Bugarra, Buñol, Carcaixent, Carlet, Casinos, Castelló, Catadau, Catarroja, Cheste, Chiva, Corbera, Cullera, Favara, Fortaleny, Gestalgar, Godelleta, Guadassuar, l’Alcúdia, l’Énova, la Pobla Llarga, Loriguilla, Llíria, Llombai, Macastre, Manises, Massalavés, Massanassa, Millares, Mislata, Montroi, Montserrat, Paiporta, Paterna, Pedralba, Picanya, Picassent, Polinyà del Xúquer, Quart de Poblet, Rafelguaraf, Real, Requena, Riba-roja de Túria, Riola, Sedaví, Silla, Sollana, Sueca, Tavernes de la Valldigna, Torrent, Tuéjar, Turís, Utiel, Vilamarxant, Xeraco, Xirivella, Yátova i les pedanies del sud de València afectades per les riuades.

Finalment, el president ha recordat que estes ajudes són compatibles amb altres línies com el fons de 13,6 milions d’euros aportat pel Senat per a la recuperació del teixit associatiu, entre les quals també s’inclouen les entitats relacionades amb les Falles.

Fecha: 22/03/2025